Die meeste kleingoed spoeg. Ons vertel jou hoe jy jou baba kan help en wanneer dit ’n saak vir die dokter is.
Een van die algemeenste tekens van reflukssiekte is gereelde regurgitasie, oftewel ’n baba wat baie spoeg. Dit alleen beteken egter glad nie dat sy reflukssiekte het nie. As hierdie gereelde gespoeg veroorsaak dat jou baba nie genoeg gewig aansit nie, infeksie in haar slukderm kry of soveel pyn het dat sy buitengewoon baie huil en selfs voedings weier, het sy reflukssiekte. ’n Baba met reflukssiekte kan ook baie prikkelbaar wees, hoes of haar ruggie krom trek van die pyn. Alle babas met reflukssiekte spoeg egter nie, en dit kan dus gebeur dat sy nooit spoeg nie en tog hierdie komplikasies ontwikkel. Ongelukkig is al die tekens van reflukssiekte nie-spesifiek en kan hulle ook deur ander toestande veroorsaak word. As ma kan jy dit dus nie self diagnoseer nie. As jy vermoed jou baba het reflukssiekte, moet jy liewer ’n pediater raadpleeg.
Giet ’n eetlepel vol borsmelk op die kombuiskas uit. Jy sal sien dat al is dit nie baie nie, lyk dit wel na baie. Die hoeveelheid wat jou baba spoeg lyk gewoonlik vyf keer meer as wat dit is. Al lyk dit dus of sy alles opgegooi het, is dit waarskynlik net ’n bietjie. Maak die volgende veranderinge aan jou baba se voedings:
In sommige gevalle kan ’n koeimelkallergie ook regurgitasie veroorsaak. As jy borsvoed en jy vermoed koeimelkallergie is die probleem, kan jy twee tot vier weke lank alle suiwel uit jou dieet skakel en kyk of die gespoeg afneem. Vroue wat nie borsvoed nie, sal ’n spesiale borsmelkvervanger moet gebruik om dieselfde toets te doen – raadpleeg ’n dieetkundige om jou daarmee te help. As dit nie beter word nie, is suiwel nie die oorsaak nie en kan dit weer ingesluit word.
In die geval van reflukssiekte kan dit help om die voedings te verdik. Vra jou pediater of dieetkundige daaroor. Verdikte melk sorg wel dat minder melk by jou baba se mond uitkom omdat dit nie so hoog in die slukderm kan opbeweeg nie. Navorsing wys egter dat die melk nie minder kere in die slukderm opstoot nie, en die suur melk kan selfs langer in die slukderm agterbly. Dit gaan dus nie in alle gevalle die probleem oplos nie. As die slukderm te veel gebrand word, sal die dokter medisyne voorskryf wat die suur in die magie sal verminder sodat die melk wat opstoot, nie so brand nie.
Of jou baba nou reflukssiekte het of net baie spoeg maar steeds gelukkig is, is daar tog ’n paar dinge wat jy kan doen om te help.
Hou jou baba direk ná ’n voeding sowat ’n halfuur lank so stil as moontlik en regop. Ruil haar doek dus liewer voor ’n voeding as agterna, en maak seker dat die doek nie te styf om haar magie span nie.
Moet eerder nie ’n baba met refluks in ’n motorstoeltjie neersit nie, aangesien die posisie waarin jou baba sit refluks aanmoedig. Hou haar dus net in die motorstoeltjie terwyl julle ry en nie ander tye nie.
Oor die algemeen is die meeste babas wat spoeg gelukkig en kry hulle geen probleme nie. Net ’n klein persentasie ontwikkel reflukssiekte. Hoewel dit nie altyd maklik is nie, sal jy met genoeg ondersteuning daardeur kom. Reël kuierafsprake saam met ander ma’s wat ook babas het wat baie spoeg. Net die wete dat daar iemand anders is wat dieselfde as jy deurmaak, sal jou gemoed goed doen. Wanneer jou baba begin eet sal sy ook heelwat minder spoeg.